༈རྒྱལ་ཀུན་སྙིང་རྗེའི་རང་གཟུགས་བསླུ་མེད་སྐྱབས།  ། སྤྱན་རས་གཟིགས་ལ་དད་པས་གསོལ་བཏབ་མཐུས།  ། སྐྱེ་བ་ཀུན་ཏུ་ཕྱག་ན་པདྨོ་ཡིས།  ། རྗེས་བཟུང་བླ་མེད་བྱང་ཆུབ་མྱུར་ཐོབ་ཤོག། ཚེ་ཡི་མཐར་ཡང་སྤྱན་རས་གཟིགས་དབང་གིས།  ། དགྱེས་པའི་ཞལ་བསྟན་གསུང་གིས་དབུགས་ཕྱུང་སྟེ།  ། ཐུགས་རྗེའི་ཕྱག་གིས་དག་པའི་ཞིང་ཁམས་སུ།  ། དྲངས་ནས་རྒྱལ་བའི་སྲས་སུ་བསྐྲུན་པར་ཤོག། གནས་སྐབས་སུ་ཡང་མི་འདོད་ཉེར་འཚེ་ཞི།  ། ཚེ་བསོད་དཔལ་འབྱོར་ལེགས་པའི་ཡོན་ཏན་རྒྱས།  ། ཆོས་ལྡན་བྱ་བ་གང་བསམ་ཡིད་བཞིན་འགྲུབ།  ། རྟག་ཏུ་བདེ་སྐྱིད་དཔལ་ལ་སྤྱོད་པར་ཤོག། ཅེས་པ་འདི་ཡང་དགེ་སློང་དགེ་འདུན་ཆོས་འཕེལ་གྱིས་བསྐུལ་ངོར་༧དྷརྨ་བཛྲ་གྱིས་བྲིས། །  ། །